Papersnake/gushiwen huggingface dataset:
送黄少孺远游
陈著（宋代）

慈溪先生擅天章，胸中奎壁躔诸郎。
君生坐后秀愈卓，骨骼昂昂气扬扬。
黄金满籯父训重，青简插架家传光。
九经本也末百氏，一目谁如我百行。
木根盘龙干必异，要须培植为栋梁。
宝气贯虹玉必粹，亦在磨琢成圭璋。
第方靴笠争径捷，难把章掖入时妆。
即不必效阮籍哭，亦不必学接舆狂。
仰天俯地道固在，往古来今人漫忙。
安居茅茨即台阁，隽永藜藿胜膏粱。
大蓬山下远尘境，晴岚暖翠松竹房。
小鉴湖中落天镜，明月清风芰荷裳。
内可以存养性情之正，外可以舒畅诗书之香。
上可以奉萱庭寿康之庆，下可以遂棣华和乐之常。
立我之大无愧怍，敬天之命为行藏。
不然荆璞轻自售，恐如梅实酸谁尝。
君不见苏老泉，年二十七始自强。
渟涵满腹抑不发，直待知我逢欧阳。
又不见徐仲车，力学笃孝母在堂。
大贤刮目他日事，自有了翁争道乡。
菊花 其二
黄裳（宋代）

红尘事事有兴废，黄菊年年无古今。意静气清时候好，醉归明日更相寻。
赠青眼杨相士
袁说友（宋代）

秋风摵摵敲庭槚，独卧孤窗类瘖痖。
道人剥啄向东塘，欲识酸寒孟东野。
公今以直不以情，我亦论心不论形。
平生方寸只如此，政可烦公双眼青。
年来万事翻成覆，幸有藏家书可读。
丁宁莫学世间痴，苦欲从公专问福。
新桥上岸
董嗣杲（宋代）

雨阴忽收霁，云气失闭封。
才转横里港，西睨南北峰。
似慰畸人归，天亦开喜容。
万僝与万僽，销铄无留踪。
近京村舍盛，年丰多尧农。
门户饾饤新，团圞傲穷冬。
北城入望迩，瑞霭何葱龙。
败笔亟收拾，不须写心胸。
入关至急需，衣断须先缝。
南山故业在，此去羞迎逢。
句 其三十
王禹称（宋代）

惟有南宫窦员外，为予垂泪閤门前。
率饮亭二十绝 其六
王十朋（宋代）

文举客满坐，渊明酒盈尊。虽无古高躅，妙意亦常存。
古有采鞠茱萸篇而无一语及渊明长房旧事鞠茱于此其亦有憾矣乎九日戏为鞠茱补阙其体则准之简文 其二 采菊
杨冠卿（宋代）

红尘著脚双鬓斑，折腰五斗真作难。巾车一去不复还，归卧柴桑紫翠间。

东篱悠然见南山，欲辩忘言心自闲。
七夕应制
王禹偁（宋代）

斜汉横空瑞气浮，桥边乌鹊待牵牛。
长生殿冷时无事，乞巧楼牵岁有秋。
菡萏晚花清露湿，婵娟新月暮烟收。
华封祷祝华胥梦，谁道神仙不可求。
贤者之孝二百四十首·樊迟
林同（宋代）

当知一朝忿，必不忍于人。
岂止身忘却，还应及乃亲。
丁未秋七月赴城监修圣庙途遇风雨二首 其二
安昶（清代）

骤雨飞来雉堞迷，龙光塔耸白云低。渔庄方喜跳波鲤，村舍初闻转午鸡。

隐隐雷声惊霹雳，层层雾影断虹霓。城边指点宫墙近，蜡屧街头步步泥。
十一月二十三夜通夕不寐为赋梅诗且怀斯远成
赵蕃（宋代）

我欲赋梅诗，诗故未易作。
劲质攘冰霜，高情傲丘壑。
褒如应时清，殿若羞世浊。
阴伏阳乃升，此物方濯濯。
玉楼春 其二 忆故园诸友
董元恺（清代）

闻道毗陵诗酒兴。何事经年断书信。相期共斗管弦来，今日知音一留听。

玉漏声长灯耿耿。星汉渐移庭竹影。寒林晓际别生春，暗数残更不成寝。
蕨菜
韩淲（宋代）

春华满眼倦寻诗，蕨菜才来又赋之。雷雨动山应偪塞，风云垂地正奔驰。

僧盘何苦分荤素，鼎食那能问瘠肥。珍重方斋家送似，为加餐饭亦何其。
早行道中相逢
梅尧臣（宋代）

黯黯雨云晦，駸駸车马繁。
唯忧不及见，及见反无言。
满江红·凤历更端
刘仙伦（宋代）

凤历更端，才信宿、年华方好。深院宇、祥风飘荡，瑞烟缭绕。闻道院侯当诞日，欢声解压春寒峭。更九衢、烟火近元宵，闻嬉笑。

人正在，蓬莱岛。烧绛蜡，斟清醥。听清歌丰曲，一声云杪。奠枕江淮无一事，留都宫殿千门晓。看赐环、千岁侍院王，人难老。
寄范伯达
朱翌（宋代）

薰风永日一帘垂，剥芡从容待晚炊。
举白且看边引满，汗青肖和叹无期。
昼思夜梦人非远，客附书来喜可知。
千里与公供一笑，何时相遇战低棋。
野望
谢翱（宋代）

心游太古后，转觉此生浮。天外知何物，山中著得愁。

岸花低草色，潮水逆江流。消尽盈虚里，令人白尽头。
次韵似表弟题朝爽亭呈公晔公和二友
李弥逊（宋代）

原诗各本皆缺以上。《竹溪先生文集》卷一一。
用厚后弟强甫韵
刘克庄（宋代）

临池苫盖钓鱼庵，却笑温生起水南。
林下休官谁见一，岁寒取友不过三。
点黄岂有眉间喜，坚白都无舌本谈。
柱下首阳孰工拙，东方元未识夷聃。
新毗陵守王立之书来以诗答之蜀中同寮也
孙应时（宋代）

俯仰三年梦，差池万里归。
双鱼蒙记忆，五马庆光辉。
且说还家乐，休论与世违。
平生岁寒约，搔首重依依。
龙潭八景 其二 七星礼斗
史谨（明代）

七星山色翠冥冥，玉宇琼楼护六丁。夜半天坛明月上，道人独自礼寒星。
罢徐州往南京马上走笔寄子由五首
苏轼（宋代）

吏民莫扳援，歌管莫凄咽。
吾生如寄耳，宁独为此别。
别离随处有，悲恼缘爱结。
而我本无恩，此涕谁为设。
纷纷等儿戏，鞭?登遭割截。
道边双石人，几见太守发。
有知当解笑，抚掌冠缨绝。
父老何自来，花枝袅长红。
洗盏拜马前，请寿使君公。
前年无使君，鱼鳖化儿童。
举鞭谢父老，正坐使君穷。
穷人命分恶，所向招灾凶。
水来非吾过，去亦非吾功。
古汴従西来，迎我向南京。
东流入淮泗，送我东南行。
暂别还复见，依然有余情。
春雨涨微波，一夜到彭城。
过我黄楼下，朱栏照飞甍。
可怜洪上石，谁听月中声。
前年过南京，麦老樱桃熟。
今来旧游处，樱麦半黄绿。
岁月如宿夕，人事几反覆。
青衫老従事，坐稳生髀肉。
联翩阅三守，迎送如转毂。
归耕何时决，田舍我已卜。
卜田向何许，石佛山南路。
下有尔家川，千畦种秔稌。
山泉宅龙蜃，平地走膏乳。
异时亩一金，近欲为逃户。
逝将解簪绂，卖剑买牛具。
故山岂不怀，废宅生蒿穞。
便恐桐乡人，长祠仲卿墓。
颂古十首 其六
释普岩（宋代）

搽抔抹粉没人猜，五百生中与么来。觌体风流有多少，不知何处可安排。
寄韩谏议注
杜甫（唐代）

今我不乐思岳阳，身欲奋飞病在床。
美人娟娟隔秋水，濯足洞庭望八荒。
鸿飞冥冥日月白，青枫叶赤天雨霜。
玉京群帝集北斗，或骑麒麟翳凤凰。
芙蓉旌旗烟雾落，影动倒景摇潇湘。
星宫之君醉琼浆，羽人稀少不在旁。
似闻昨者赤松子，恐是汉代韩张良。
昔随刘氏定长安，帷幄未改神惨伤。
国家成败吾岂敢，色难腥腐餐枫香。
周南留滞古所惜，南极老人应寿昌。
美人胡为隔秋水，焉得置之贡玉堂。
白观音
马钰（金朝）

久视长生法，须当万事忘。守心猿易灭，防意马难狂。引虎居龙窟，调龙住虎房。两般成一物，跨鹤赴蓬庄。
秋雨叹十解
杨万里（宋代）

湿侵团扇不能轻，冷逼孤灯分外明。
蕉叶半黄荷叶碧，两家秋雨一家声。
寺掩山深 其二
朱元璋（明代）

见说山中了道僧，不闻钟鼓不闻经。朝观树顶香烟袅，暮识禅机一镜明。
偈颂五十一首 其四
释道冲（宋代）

十字街头，有条活路。没量大人，不知落处。无落处，拟欲追踪，西天此土。
山花子 西泠游女
沈岸登（清代）

绣领鸳鸯刺未工。好春催到柳丝风。谁唤停针寻斗草，断桥东。

丝褶映来新似月，鞋帮试处小于弓，最爱湖边山一对，两高峰。
长湖以南李花弥满山谷诚台望之皞如也
薛季宣（宋代）

层冰峨峨春不融，璧月皎皎夜常满。明河入望浩无津，欲往从之人甚远。
秋旱继以大风即事十首
刘克庄（宋代）

抱甕区区溉旱苗，忍饥终胜似操瓢。
饮尧井水耕尧野，偶作樵歌亦誉尧。
落星寺
洪咨夔（宋代）

春秋陨石于宋五，分作金焦与星渚。
大圆镜裹八窗开，面面鱼星听人语。
瀑长一线吹不动，山拥万绮明可数。
嗟哉蓄眼无此奇，欲倒银河卷归去。
船
丁谓（宋代）

积羽贻深戒，为梁藉众材。
采菱浮苑囿，鸣鹤泛池台。
云映孤篷去，潮阴两桨回。
南风鸜鹆艗，知是故人来。
倪先辈送水仙一科数花
赵蕃（宋代）

倪郎知我愁无度，故遣水仙来叩关。
悄悄如逢度相远，亭亭似叩待夫还。
飘流歌舞余杯斝，脱略簪笄失佩环。
寒眼何堪重对此，一轩风月闭穷山。
次太保东湖公陈雷梦语
黄廷用（明代）

东望湖深总渺茫，那堪临老别情长。忽闻鸿雁蜚声远，复苦风霜入骨凉。

珥笔至今惭太史，疑珠原不愧穹苍。知心尚有陈雷在，一读新诗一断肠。
咏云
李邕（唐代）

綵云惊岁晚，缭绕孤山头。散作五般色，凝为一段愁。

影虽沈涧底，形在天际游。风动必飞去，不应长此留。
梦中
刘敞（宋代）

谁谓夏夜短，一夕梦九逝。梦中如平生，欢笑随母氏。

觉来拊形躯，独在人间世。上呼声连天，洒泣血满地。

何忍留我生，哀哀抱微志。
重九
秦廷璧（清代）

流年又喜到深秋，强欲登高志未酬。红叶饱看留后约，黄花遍插忆前游。

题糕兴致思偏涩，落帽风来意亦悠。试上小楼凭槛望，自怜身世若浮沤。
杂诗五首 其五
黄溍（元代）

春风著万物，欣欣皆自私。可怜儿女花，荣悴更相持。

独有涧底松，偃蹇如不知。何疑杨执戟，草玄鬓若丝。
送关小师还金陵
皎然（唐代）

如何有归思，爱别欲忘难。白鹭沙洲晚，青龙水寺寒。

蕉花铺净地，桂子落空坛。持此心为境，应堪月夜看。
倦寻芳 次王元泽韵
吴湖帆（清代）

燕来认户，莺入窥帘，挽住春昼。岁闰重三，争艳万花如绣。

展青茵，飘红袖。点酥滴粉怜香透。倚阑干，渐黄昏近也，销魂时候。

凭佳丽、殷勤剪烛，美酒亲携，柔素纤手。会向蓬山小隐，弱波微皱。

一刻春宵沉醉后。十分芳绪添情旧。惹相思，怕从今带围因瘦。
刘阳归鸿阁
张载（魏晋）

帘捲晴空独倚阑，冥鸿点点无无间。秋风注目无人会，时与白云相对闲。
峨眉山月歌
李白（唐代）

峨眉山月半轮秋，影入平羌江水流。
夜发清溪向三峡，思君不见下渝州。
钱塘书怀二首 其二
陈渊（宋代）

客舍连朝雨，春愁醉梦如。白云千里目，黄犬万金书。

所幸交情薄，从来世事疏。只应狼疐尾，空自咏归欤。
太常引（腊前梅）
韩淲（宋代）

小春时候腊前梅。还知道、为谁开。应绕百千回。夜色转、参横斗开。

十分孤静，替伊愁绝，片月共徘徊。一阵暗香来。便觉得、诗情有涯。
送卢舍人三首
贯休（唐代）

一曰：劝君不用登岘首山，读羊祜碑，男儿事业须自奇。

此碑山头如日月，日日照人人不知。人不知，

青山白云徒尔为。

二曰：劝君登商山，不用觅商山皓，云深雪深骡马倒。

我愿终南太华变为金，吾后见之不为宝。我愿九州四海纸，

幅幅与君为谏草。使蹑卨践夔，逢轩见皞。日环五色，

是物得老，如此即商山皓。商山皓，君不用讨他，

他必来相讨。

三曰：君不见释梵诸天寿亿垓，天上人间去复来。

君又不见紫金为轮一千幅，宝洲□四皆臣伏。

轮王释梵作何因，只是弘隆重大乘福。自古皇王与贤哲，

顶敬心师刻金玉。报通三世释迦言，莫将梁武为题目。

君不见近代韦裴蒋与萧，文房书府师百僚。

代天理物映千古，布发掩泥非一朝。大哉释梵轮王璞，

已矣何人继先觉。行行珍重寄斯言，斯言不是寻常曲□。
證道歌 其十九
释印肃（宋代）

无罪福，无损益，不消更念波罗蜜。念来年久却成魔，返谤修行无圣力。
出妓金陵子呈卢六四首
李白（唐代）

安石东山三十春，傲然携妓出风尘。

楼中见我金陵子，何似阳台云雨人。

南国新丰酒，东山小妓歌。对君君不乐，花月奈愁何。

东道烟霞主，西江诗酒筵。相逢不觉醉，日堕历阳川。

小妓金陵歌楚声，家僮丹砂学凤鸣。

我亦为君饮清酒，君心不肯向人倾。
金陵秋感
徐恪（清代）

曲磴疏阴覆绿池，诸公裙屐盛南皮。文章海内存坛坫，风雨秋来感岁时。

红烛花残清夜酒，绿芜霜落故园枝。明朝独对江天树，长啸西风倒接。
同柯兄游东湖
陈宓（宋代）

荷张万盖迎仙舰，葵卷千旗拥将坛。
顾我从来嗤羽化，饱看仍不负空餐。
踏莎行·珠压相於
刘辰翁（宋代）

珠压相于，胭脂同傅。樊家更共谁家语。

梢头结取一番愁，玉箫谁会双双侣。

风送流莺，前歌后舞。并桃欲吐含来住。

双飞燕子自相衔，会教唇舌调鹦鹉。
夜中起读书戏作
陆游（宋代）

发已凋零齿已疏，忍饥白首卧蜗庐。
风声忽轹蓬窗过，夜半呼灯起读书。
偈颂一一二首 其一○一
释清远（宋代）

雨从何来，不须寻讨。遍满虚空，拔济枯槁。定明妙应灵通，知府舍人台造。

真个是为雨为霖，莫不为忻为好。
鹧鸪天·日日春风满范围
魏了翁（宋代）

日日春风满范围。海棠又发去年枝。月笼火树更深後，露滴燕年晓起时。看不足，醉为期。宵征宁问角巾敧。一春好处无多子，不分西园掇取归。
寄题黟县舒先生十柳轩诗二首 其一
张扩（宋代）

当年宫殿记风流，濯濯青春破客愁。晚觉世间全少味，自从柳客觅归休。

嵇康嗜锻太多事，陶令醉眠终自由。想见夕阳风软处，乱蝉无数咽新秋。
北台
宋庠（宋代）

远日春风外，韶光晚思前。
短青平野树，斜碧半楼天。
芝术参云岭，桑麻冒蕨田。
诗成无所况，题作咏怀篇。
六月二十四日病起，喜雨闻莺，与大儿议秋凉
杨万里（宋代）

暑气朝来扫地空，南风毕竟让西风。
秋生楚尾吴头外，凉杀天涯地角中。
万叠山连千涧水，双行缠伴一郫筒。
初程道是穷忙著，且宿东山东复东。
送卢萍斋
储泳（宋代）

当春雁北飞，之子独南归。
寒暑本无定，去来应有机。
柳烟迷客棹，花露湿征衣。
明月人千里，相思消息稀。
阳关图
严粲（宋代）

人人肠断渭城歌，谁独持竿面碧波。可是无情如木石，祇应此地别离多。
走笔追记十二月九日潭头之游
葛胜仲（宋代）

三益得岂易，一游营亦难。地偏如避俗，春早自排寒。

霖潦逢初霁，年华念欲单。支筇卜遐眺，挈榼展清欢。

茶坞千家密，梅林十里宽。幽寻穷窈窕，危陟遍巑岏。

有地堪肥遁，幽人卜考槃。后前罗峻岭，左右绕惊澜。

西望双藤老，南瞻巨石盘。千章丛古木，九畹秀崇兰。

手板看苍翠，军持上激湍。醉乡因蚁酎，水厄为龙团。

晚景云低树，归途雨压冠。明惊烽火逼，小艇起前滩。
吴山玄妙观访黄含山道士
方昂（清代）

孤庐结烟霭，一榻卧松筠。之子何为者，荷蓑行负薪。

坐看云叶湿，铲喜药苗新。灵雨萧然下，归欤垫角巾。
暮秋杂兴 其一
连文凤（宋代）

门巷多车马，空斋掩半扉。天时秋后变，人事日来非。

岁月销英气，风霜敝客衣。谁知光景短，冉冉去如飞。
登原州城呈张贲从事
魏野（宋代）

异乡何处最牵愁？独上边城城上楼。
日暮北来惟有雁，地寒西去更无州。
数声塞角高还咽，一派泾河冻不流。
君作贫官我为客，此中离恨共难收。
初夏
陆游（宋代）

新绿阴中燕子飞，数家烟火自相依。
童夸犊健浮溪过，妇闵蚕饥负叶归。
地暖小畦花汞长，泥融幽径药苗肥。
却居乐事何胜数，一醉旗亭又典衣。
四明山中十绝·仙山
戴表元（宋代）

仙在人间不易寻，当时已道是山深。
可怜华表标题处，夜夜猿啼枫树林。
次李信州七十韵
华岳（宋代）

挺挺万人杰，堂堂间世贤。
胸中兵十万，足下客三千。
扬赋希三叹，坡诗和百篇。
锦囊华似衮，采笔大如椽。
随陆纵横舌，良平左右肩。
两骖公子服，四牡鲁侯畋。
量阔沧溟岸，胸蟠泰华巅。
红坛歌鲁杏，白社结陶莲。
遣币通秦好，求姻托郑{左女右连}。
匣藏须虎兕，冠饰待貂蝉。
标自龙头夺，书由雁足传。
不侯嗤李广，求使短张骞。
食客希毛遂，茶僧集大颠。
诗材亲子建，字法迈公权。
黄貉蒙金络，青骢勒宝鞯。
伐燕欺骑劫，聘鲁慢韩穿。
周室歌山甫，齐人美仲连。
剑从丰水铸，碑向岘山镌。
有颂褒唐太，无诗刺卫宣。
檄堪传代郡，节可仗居延。
听讼疏淹禁，丰财剔冗员。
策从之反后，鞭著祖生先。
孝有参而已，忠如丘者焉。
春冰同皎洁，秋月共婵娟。
冢宰当钧轴，将军事橐鞬。
千官视标准，万国倚陶甄。
多士圜冠带，诸似执豆笾。
山期封泰岱，石拟勒燕然。
禹甸欣环辙，尧氓愿受廛。
明堂歌赤绂，清庙颂朱弦。
台阁皆三益，盘盂记二愆。
片言能息讼，只手可旋乾。
公昔尝推毂，吾今尚食饘。
闻鸡效刘舞，抱虎笑秦眠。
苏子舌犹在，边韶腹尚便。
牛衣怀白璧，虎节誓青毡。
饮马量淝水，屯兵料汉田。
鬓星飞汴洛，血雨洒伊瀍。
伊五成汤就，轲三孟母迁。
云锄翻楚峤，月缆系秦川。
罋有扶头酒，厨无缩项鳊。
词源惭子美，诗社感庭坚。
水陆三千里，炎凉二十年。
周田才废井，秦陌已开阡。
夜月琴三弄，春风诗一联。
自称山宰相，人号地神仙。
扣马罹三尺，平戎授一编。
鼠投当忌器，鱼得偶忘筌。
避地思无所，滔天罪莫湔。
梁鸿方北谪，贾鹏已东旋。
孙刖难谋魏，樊诛莫救燕。
江天驱鸟雀，淮地迅鹰鹯。
日守娵訾分，星流太折躔。
疮痍连四境，煨炉极三边。
淮浪夜翻雪，胡尘昼起烟。
二陵归培塿，百□□□□。
自抚刘生几，谁思祖逖鞭。
戍方兴颉利，役莫□□□。
宫昔尝游泮，{左阝右上非下土}今谩叹圜。
岂知医国手，变作□□□。
楚客弓虽失，秦人璧幸全。
宦途良可畏，吏鞅不□□。
世变言难尽，民顽令不悛。
一千新楮券，三百旧铜钱。
驷马涎流地，群乌翼蔽天。
人心徒扰扰，王道自平平。
卫女歌淇澳，曹人思下泉。
穷途惟自愧，当路有谁怜。
作俑宜无后，追俘恐不前。
诗成何太喜，舞袖欲褊{左衤右迁}。
送僧云还吴兴
贺铸（宋代）

吴兴道人美风度，月下沧浪翘白鹭。
昼公诗律尚能传，间有赤乌黄耳句。
海角相逢一笑新，怀归不待白苹春。
寄声故国群儿辈，潦倒尘埃贺季真。
枕上闻布谷声
陆游（宋代）

老去惟思日月迟，更堪青鬓总成丝。
无端催取流年去，最恨溪头布谷儿。
生秋诗用元微之生春诗韵 其四
弘历（清代）

何处生秋早，秋生流火中。时来因别暑，西去不缘风。

勤学思车胤，谈经忆马融。若虞烟气引，莫近柞犹丛。
颂
释真慈（宋代）

拨尘见佛，佛亦是尘。
问了答了，直下翻身。
归去好
郑起（宋代）

归去岂不好，平田带浅林。
春猿鸣雪涧，晴日上云岑。
世久无鸣犊，时当学展禽。
吾生今老矣，梁父岂能吟。
感赋
查元鼎（清代）

名园常作客，吟味送生涯。世事经千卷，愁怀酒一车。

黄花应笑我，白首未还家。故国正戎马，年年负物华。
偈
德诚（唐代）

本是钓鱼船上客，偶力须发著袈裟。佛祖位中留不住，夜深依旧宿芦花。
宿黄村土人索诗
陆文圭（元代）

黄村落日下山低，宿鸟归林亦倦飞。
夜半驱车投北去，谁能慷慨泣牛衣。
赠张铁桥先生
刘献廷（清代）

我生燕山下，君住罗浮巅。相去万馀里，苍茫隔风烟。

我年三十君七十，南溟绝塞谁通连？金阊忽相遇，会合非徒然。

庞眉拄杖指天外，招我把臂谈重玄。我向空山抱幽独，三元厄运遭百六。

耳闻沧海变桑田，长安夜听铜驼哭。南来踪迹访遗民，幸遇先生成信宿。

先生腰下双青锋，闪烁跳跃如飞龙。自谓十年不曾试，宵光夜冷青芙蓉。

延津神物有时合，为我一舞开心胸。君言当年不如愿，未必他年尝健饭。

留挂丹房镇鬼魅，跨鹤吹笙从此变。先生画马非凡马，笔走房星自天下。

世间骐骥总虚名，王良只向丹青写。写马君所易，写人君所难。

清高深稳在闲橛，弩骀蹩躠充衣冠。画马不画人，画鸟惟画鹰。

宇内神俊姿，妙手恣飞腾。君自粤东来，探奇几千里。

俊物与名山，收贮奚囊里。囊中五岳空嶙峋，忽逢佳士为写真。

娄东顾子称同调，虎头龙性谁能驯？与君相对两无语，双眉不点人间尘。

肯染春风旧花鸟，位置精神向三岛。我生不识顾云臣，依稀错认丹霞老。

典型落落如晨星，万事悲凉付秋草。别君流离迁向越，眼底旌旗互明灭。

夺我金庭第九天，翻飞只忆南华蝶。西湖重遇又经春，笈里烟霞别有神。

还期遍走齐州地，同作天台采药人。
幽居初夏
陆游（宋代）

路缭长堤北，家居小市西。
陂塘晨饮犊，门巷午鸣鸡。
妇喜蚕三幼，儿夸雨一犁。
衰翁亦放浪，未怕屐沾泥。
秋夜不寐风雨骤起有感而作
秦廷璧（清代）

永夜不能寐，风声杂雨声。寒螀鸣萧瑟，檐马响凄清。

世事难安枕，闲心且数更。何时天意转，泉石了余生。
雨中花 其一 江亭晚集
丁澎（清代）

望里江城如雾。柳外檐星初吐。婪尾争传，红牙乍拍，飘眇烟深处。

樽前翠袖双眉妩。香入鹍弦半度。看野鹜多情，芰荷应笑，客且休归去。
蒲润滴水岩观瀑
李昴英（宋代）

与可人游五四并，快风吹面洗炎蒸。
鹿巡夹道千章木，猿挂垂崖百尺藤。
石室横琴清振玉，壶瓢酌水冷调冰。
瀑帘雨后笼山阔，不许尘埃俗耳听。
林占处士和靖先生之孙也与予厚善今死矣作雨绝句吊之 其二
李彭（宋代）

危脆芭蕉何足道，姓名今不减西湖。茂陵遗稿他年在，宁有书言封禅无。
仲夏过红桥阻雨次日寻幽至暮 其五
戴亨（清代）

欲窥群物理，非独爱村晴。临水知鱼乐，看山识鸟情。

天机真自畅，幽绪亦旋生。游衍閒居地，荣名顿觉轻。
宫词三十三首
曹勋（宋代）

江淮控制接荆蛮，销患无形仗卫闲。
蔼蔼东风符帝力，新春先到凤凰山。
芝田曲送张宪副归维扬
区益（明代）

桂棹横江鼓阗阗，公旌节兮临芝田。清波楼上少留连，攀公辕兮扣公舷。

西施丑兮嫫母妍，莫耶钝兮铅刀铦。茝蘅弃置萧艾悬，鸾凤退却鸡雉先。

吁嗟乎，时论倒颠。巢由溷浊蹻蹠贤，使我闻之涕潸然。

白日不照伏波船，薏苡翻作明珠传，公今去兮我将旋。

芝田之水清涟涟，须臾明月出巨川。括山瓯海光娟娟，照公心事如青天。
晏寝
宋祁（宋代）

栩栩庄园梦正酣，曙霞分色照东南。
闭门更费当关报，已是嵇康一不堪。
次韵酬张郎中赋水蕉四首 其二
张镃（宋代）

火云空际正巑岏，漫瞰平湖百亩宽。叶叶是风根是雪，一窗因尔忽生寒。
中秋玩月感怀寄夫子
沈溎（清代）

閒庭月朗正当头，对景徘徊忆旧游。菡萏也愁蟾独照，稻粱犹羡雁双谋。

冰轮有耀临疏牖，银汉无声转画楼。天上若怜离别憾，团圞常似此宵留。
【双调】庆东原_海来阔风波
张养浩（元代）

海来阔风波内，山般高尘土中，整做了三个十年梦。被黄花数丛，白云几峰，惊觉周公梦。辟却凤凰池，跳出醯鸡瓮。
人羡麒麟画，知他谁是谁？想这虚名声到底原无益。用了无穷的气力，使了无穷的见识，费了无限的心机。几个得全身，都不如醉了重还醉。晁错原无罪，和衣东市中，利和名爱把人般弄。付能刓刻成些事功，却又早遭逢著祸凶。不见了形踪，因此上向鹊华庄把白云种。
鹤立花边玉，莺啼树杪弦，喜沙鸥也解相留恋。一个动开锦川，一个啼残翠烟，一个飞上青天。诗句欲成时，满地云撩乱。
智仲可化盗图
李洪（宋代）

有德由来必有邻，得齐潜德感人深。
不劳渠听甘棠讼，解使偷儿自革心。
东莱吕氏宫箴以觅举求上官保庇书为第一戒今
陈宓（宋代）

凡厥女子，号为无知。
十年不字，迟归有时。
正节必守，淑行惧亏。
孰谓君子，身不自持。
不艮其背，顾朵其颐。
自鬻苟售，宁不忸怩。
莫答盛意，聊赠鄙词。
感春三首用退之韵 其一
程俱（宋代）

春物感兵气，微阳有无间。遥天覆长路，仰视青漫漫。

归来如新覆，巢土初未乾。投迹浪自喜，乘和亦翩翩。

安得出八极，举身青霞端。
芹溪八咏
叶善夫（宋代）

数尽寒鸦日已昏，疏钟隐隐隔林闻。
僧归林下柴门静，声逐前村一片云。
和张屯田雪中朝拜天庆观
文同（宋代）

宝幢珠节共玲珑，九虎严关有路通。
遥望玉宸端象简，宛然身在广寒宫。
二十四日叶氏林亭燕集成句呈文中县丞
葛胜仲（宋代）

执热何从避火云，山居岑寂背城闉。昂霄木老清阴厚，针水秧齐翠剡新。

鲊熟惯醒虞匠酒，扇轻堪障庾公尘。凉飙拂衽容吾共，自意无怀以上人。
逍遥咏
宋太宗（宋代）

刚柔得所自安宁，五色霞光景象清。
龙倚穴吟云雨至，虎依岩象涧风生。
从容海峤非遥远，倏忽烟萝别有情。
谁到真空闲密地，火轮玉阙镇常明。
怀贤诗·张知府鹏翮
徐元文（清代）

张侯王姿妙，潇洒自拔俗。惊人厉危操，适己澹群欲。

挺节立郡厉，强直无蹙缩。吴趋攀素车，鲁郡明丹毂。

何用美斯人，比德峚山玉。
长老坪
顾光旭（清代）

我行绕山腰，不复睹山足。我行陟山脊，又不见山腹。

故知天下奇，了不形起伏。古台倚轩辕，阴洞閟鬼谷。

长老尔何人，青眉坐垂目。冥以化诸有，破冻满寒绿。

灏灏鸣细泉，森森抽短竹。行客断糗粮，煮雪佐茶粥。

上睇迷濛中，层岭蔽阳复。只恐芒鞋穿，将投长老宿。
题慎郡王田盘山色图十六帧静寄山庄 其十四 上方寺
弘历（清代）

萝径回羊肠，攀跻到上方。鸟语奏笙筑，岚气沾衣裳。

天乐悟根尘，花雨纷幻常。汉室仙人掌，至今零露瀼。
游清河经黄河感而有作四首 其四
林光（明代）

欲张吾网向流河，定有遗珠在碧波。鼓枻中流情不浅，水云风景晚来多。
赠禧上人
毛滂（宋代）

此寺昔荒寒，蠹黑相撑支。
世尊窘风雨，钟磬出茅茨。
吾祖过而窘，开橐为营之。
一理黄金宫，突兀清江湄。
其徒则以安，其道犹远而。
吾游童且白，仅乃见此禧。
譬如蒿艾中，蔚然得江蓠。
昂藏老鹤骨，劲瘦寒松枝。
宴坐了无营，孤香对逶迤。
海涛走窗槛，江云翔屋楣。
全收眼界胜，閴与人境辞。
吾方迫远游。未可分清怡。
舍弟及杨十七尊兄同年登科贺彦文
刘敞（宋代）

紫禁过从密，青云步武通。文章一朝盛，兄弟两家同。

结绶轻萧育，忘年似孔融。相看各相喜，安得恨途穷。
念奴娇（水仙）
王千秋（宋代）

开花借水，信天姿高胜，都无俗格。玉陇娟娟黄点小，道书：玉女鼻端有黄点。依约西湖清魄。绿带垂腰，碧簪＿髻，索句撩元白。西清微笑，为渠模写香色。

常记月底风前，水沈肌骨，瘦不禁怜惜。生怕因循纷委地，仙去难寻踪迹。缥槛深栽，彤帏密护，不步轻抛释。等差休问，未容梅品悬隔。
春日家禄勋闻命南归感怀作
李因（明代）

欲赋《高轩过》，门前到者稀。杨花冲幕入，犹落故人衣。
击壤歌
柴元彪（宋代）

击壤歌，击壤歌，
仰观俯察如吾何。西海摩月镜，
东海弄日珠。一声长啸天地老，
请君听我歌何如。君不见丹溪牧羊儿，
服苓餐松入金华。又不见武陵捕鱼者，
舣舟绿岸访桃花。高人一去世运倾，
或者附势类饥鹰。况是东方天未白，
非鸡之鸣苍蝇声。朝集金张暮许史，
蠛蠓镜里寄死生。犀渠象弧谐时好，
干将镆铘埋丰城。失固不足悲得亦不足惊。
秋花落后春花发，世间何物无枯荣。
十年漂泊到如今，一穷殆尽猿投林。
平生舒卷云无心，仪舌纵存甘喑喑。
噫吁嘻！豪猪靴，
青兕裘，一谈笑顷即封侯。
后鱼才得泣前鱼，予之非恩夺非雠。
眼前富贵须看法和，吾将老矣行且休。
休休休，俯视八尺躯，
沧海渺一粟。忆昔垂九龄，
牵衣觅李栗。回头华发何萧萧，
百年光阴如转烛。乃歌曰：不编茅兮住白云，
不脱蓑兮卧黄犊。仰天拊缶兮呼乌乌，
手持鸱夷兮荐醽醁。乃赓载歌曰：招夷齐兮采薇，
拉园绮兮茹芝。折简子陵兮羊裘披，
移文灵均兮佩琼枝。敢问诸君若处庙廊时，
食前方丈、侍妾数百得志为之而弗为。
游南山循东行稍穷幽胜
徐繗（明代）

陇首酬华瞩，寒山转郁葱。
翳林难见日，灵穴易生风。
帆影沧洲外，鸡声绿树中。
何如石门兴，云卧趣堪同。
戏题岸柳
杨万里（宋代）

斫尽江边杨柳梢，要教新岁换新条。
老夫也镊霜须鬓，镊却霜根出雪苗。
浮翠桥二首
郭印（宋代）

竹间有寒流，四面浮苍翠。
何必驾层空，萧萧尽秋意。
吕申公挽歌词
陆佃（宋代）

家世从来耸具瞻，平生僚友惮方严。挂閒麈尾清谈罕，傅尽龙髭老病添。

共惜一朝埋玉树，正当双日下珠帘。自惭曾借风雷便，初与鱼龙出滞淹。
释奠先师礼成述事
弘历（清代）

莅止重瞻礼器遗，翕如既备协金丝。星霜倏隔八年序，日月同金万载师。

芹藻献功皇祖述，宫墙焕道素王垂。可封比户吾恒愿，教养均关恧自知。
墙有茨
佚名（先秦）

墙有茨，不可埽也。中冓之言，不可道也。所可道也，言之丑也。
墙有茨，不可襄也。中冓之言，不可详也。所可详也，言之长也。
墙有茨，不可束也。中冓之言，不可读也。所可读也，言之辱也。
续悼亡篇
刘崧（元代）

寒暑迭更代，昼夜苦环循。斯人赴冥漠，一往不可晨。

依依抱恻怆，耿耿衔悲辛。褰帷怯孤影，入室惊凝尘。

稚子啼不闻，亲戚至莫因。中庭掩徒旧，虚位设已新。

念昔婚媾初，干戈日踆踆。荏苒弥一纪，伤哉仍食贫。

昔归恒恨迟，兹感忧患臻。残月照我膝，凄风复伤神。

彷徨见鸡犬，感叹动比邻。婉娈闺中秀，今为泉下人。

鼎鼎百年内，谁为平生亲。如何西阡下，一夕生丛榛。
围棋铭
李尤（两汉）

诗人幽忆，感物则思。志之空闲，玩弄游意。局为宪矩，棋法阴阳。

道为经纬，方错列张。
汪运干容安斋
方岳（宋代）

笔峰插天碧，其下可以庐。
谁与半间云，共此一束书。
君看柴桑人，自爱松菊居。
北窗天地宽，不受世卷舒。
脱巾漉老瓦，高枕眠华胥。
日月双车毂，乾坤一蘧蒢。
是身亦安用，吾膝犹自如。
烟波健跨犊，藓石寒缗渔。
农人告春暮，山月随归锄。
尚堪抱文度，谈诗到黄初。
谨毋屈声利，望尘拜轩车。
阎贵妃挽歌二首 其二
高拱（明代）

仙梦辞椒掖，虞歌发绣栊。云深鸾驭远，月冷凤楼空。

弓鼎追先帝，香花委旧宫。千年埋玉处，青鸟下秋风。
次石屏翁韵
戴龟朋（宋代）

走遍江湖早得名，归来哦句伺帏屏。
故人今雨时相过，好酒新春肯独醒。
未用阮生三语掾，但遵迂叟四言铭。
高明已悟闲居福，当见于门发旧馨。
夏日山居
释道潜（宋代）

杜宇鸣春已歇，蔷薇尚有馀花。吾庐宛同彭泽，绕屋美荫交加。
题蓝道人画梅诗轴
任希夷（宋代）

我家樵水东边住，手种寒梢一万栽。
客路十年清梦断，谁将疏影巷中来。
江月亭二绝 其二
王十朋（宋代）

江山今古几英雄，割据并吞总是空。惟有江流不转石，千秋长在月明中。
闻官军捷报呈彦升时仲
周行己（宋代）

滞雨春惟冷，端忧夜更长。曲肱思已乱，如面世难防。

捷报闻平寇，安书喜到乡。鹿门心未遂，谁与论行藏。
偶题主敬陶参政所论诗经小序后 其二
汪广洋（明代）

前贤已往后贤来，掇拾遗编要释疑。便使李黄今日在，也须三叹有馀师。
柳含烟·隋堤柳
毛文锡（五代）

隋堤柳，汴河旁，夹岸绿阴千里。龙舟凤舸木兰香，锦帆张。
因梦江南春景好，一路流苏羽葆。笙歌未尽起横流，锁春愁。
春雪监中即事二首二
晁补之（宋代）

白云自非桃李族，阳春且止听黄竹。
江风吹苇暗天地，鸥鸟纷纷起追逐。
请看万瓦变璠玙，平日尘寰无此屋。
闲居幽事亦堪论，小迳苗生土增沃。
过九江二绝似同舟诸游好 其二
王褒（两汉）

层峰断岸见涵城，风景依稀灞上营。最恨春来长是客，新莺细柳不胜情。
二月望日欲劳农于弁山会风雨作遂出南门因登岘山观洼尊访五花亭遗迹晚霁游何山观读书堂薄暮
王十朋（宋代）

卞山龙欲阻吾行，怪雨盲风不肯晴。但得出郊脩故事，此中亦可劝深耕。
送范二丈入蓝田书院二首
裘万顷（宋代）

君在淳熙日，尝师陆监丞。
今为后死者，乐有远来朋。
此道未坠地，他时要续灯。
病夫力不足，拱立看骞腾。
过聂彦伦故宅
吕南公（宋代）

彦伦门外旧城墙，雉堞崩销草木荒。人物已成尘土去，风烟犹与岁时长。

绿衫科第何曾贵，白发诗书不可常。平昔往还吾亦预，经过此日倍凄凉。
龙宫寺
华镇（宋代）

盐梅器业尚风尘，书剑曾游寂寞滨。秀句玲珑满天下，应搜佳丽入机神。
水龙吟（次韵和质夫、子瞻杨花词）
李纲（宋代）

晚春天气融和，乍惊密雪烟空坠。因风飘荡，千门万户，牵情惹思。青眼初开，翠眉才展，小园长闭。又谁知化作，琼花玉屑，共榆荚、漫天起。

深院美人慵困，乱云鬟、尽从妆缀。小廊回处，氍毹重叠，轻拈却碎。飞入楼台，舞穿帘幕，总归流水。怅青春又过，年年此恨，满东风泪。
道释六言二首 其二
刘克庄（宋代）

大榼酒时酩酊，小瓢药自贵珍。老去修持如故，向来符咒通神。
卜算子
吕渭老（宋代）

□□矣，余为之辍笔。昨夜酒醒，卧不能稳，试作卜算子以寄之

渡口看潮生，水满蒹葭浦。长记扁舟载月明，深入红云去。

荷尽覆平池，忘了归来路。谁信南楼百尺高，不见如莲步。
秋日杂兴 其一
敖陶孙（宋代）

凉飔动空谷，振我庭树枝。鲜荣忽颦蹙，颜色惨不怡。

节序一如忽，明当戒裘衣。寒虫劝机杼，敦迫不贷时。

汝意固可尚，我机坐无丝。
构虚轩
弘历（清代）

飞阁冠峰具四临，豁然而敞静而深。天风忽送塔铃响，却讶何人理玉琴。
己巳十二月廿九日同侄端臣端杲观王右军帖并晋书以白藕荐酒成诗
范浚（宋代）

星回景急岁聿除，更长烛明坐蓬庐。东风夜半欲入律，万木先已争号呼。

小阮过予足风味，共观古帖披前志。秋蛇绾字右军书，朔马腾风东晋记。

纷纭万古浩无涯，且啖白藕倾流霞。分甘恨不如船大，空想峰头十丈花。
和刘后村梅花百咏
方蒙仲（宋代）

生涯冷淡乐者少，声色希夷见若无。
洛下只知海棠会，岭南竞作荔枝图。
游应天寺
林希逸（宋代）

万安桥北破僧坊，追数梁题岁月长。师祖碑残微有字，世尊炉在久无香。

虾蟆撞破青苔去，龙象凄凉宿草荒。四壁不留风雨入，仅馀一衲住空廊。
眼儿媚 其一
顾贞观（清代）

手卷湘帘雨乍收。双燕小红楼。酿花天气，护花心性，一样温柔。

酿他底事长无语，细带传箜篌。个中须解，寒应胜暖，春不如秋。
于飞乐（代人作别后曲）
毛滂（宋代）

记瞢腾，浓睡里，一片行云。未多时、梦破云惊。听辘轳，声断也，井底银瓶。不如罗带，等闲便、结得同心。

系画船，杨柳岸，晓月亭亭。记阳关、断韵残声。被西风，吹玉枕，酒魄还清。有些言语，独自个、说与谁应。
题王君静斋崇慕堂二首 其二
钟渤（明代）

谁遣台星坠海隅，秣陵无力挽金枢。韶华未睹形容尽，风物无金泪眼枯。

绕屋慈乌声共苦，照人寒月影同孤。无端更树坟前竹，看取他年长凤雏。
咏古呈秦清定先生
赵鹤（明代）

奉母徐元直，全身管幼安。老瞒欺不得，落落两儒冠。
题沈孟渊所藏王叔明竹二首 其一
刘铉（宋代）

风露生寒夜若何，月高山馆觉秋多。湘灵正作南归梦，莫向江头唱楚歌。
登蓬莱山谢雨
陈宓（宋代）

师座慈山几百春，精神长是念斯民。
我非济旱为霖手，合作岩隈洒扫人。
永安驿题柱
佚名（宋代）

无人解妾心，日夜长如醉。
妾不是琼奴，意与琼奴会。
次韵戴时芳病中
陈著（宋代）

平生英气欲摩天，晚节逢罹欲自怜。
纸帐漫移春梦枕，画叉难自日支钱。
好坏知病及穷韩愈，肯把贫谋富计然。
但得身安字堪煮，寄声自有故山鹃。
郊庙歌辞。武后享清庙乐章十首。第六送文舞
佚名（唐代）

帝图草创，皇业初开。功高佐命，业赞云雷。
秘省后厅
白居易（唐代）

槐花雨润新秋地，桐叶风翻欲夜天。

尽日后厅无一事，白头老监枕书眠。
题倪文昌玉湖书院
韦奇（宋代）

齐斋老子今安在，一去人间余廿载。
白衣苍狗几千回，惟有溪山长不改。
吴兴胜概夸玉湖，鹅溪一幅玄晖图。
天光上下渺无极，寒玉倒浸清冰壶。
晴波万顷莹如洗，一卷石向波心起。
先生具眼此结庐，收拾溪山入诗里。
渔人艇子时往还，笭箵掷下前溪湾。
一声欸乃水天碧，回头却羡沙鸟闲。
楼高望极情思远，前揖衡山后苍弁。
陌头杨柳几春风，当年曾识齐斋面。
我今怀古心悠悠，古人不见今人愁。
夕阳收尽暝烟浮，扁舟载月归来休。
枕上四首呈子景舒
刘宰（宋代）

督邮行县岂徒哉，指点虚无作祸媒。
料得渊明知此意，悬抛印绶赋归来。
以酒渴爱江清作五小诗寄廖明略学士兼简初和
黄庭坚（宋代）

廖侯劝我酒，此亦雅所爱。
中年刚制之，常惧作灾怪。
连台盘拗倒，故人不相贷。
谁能知许事，痛饮且一快。
狮子行道峰
陈岩（宋代）

佛力所至物皆化，看取南山金碧堆。
林浮莽伏不衔毒，狮子昔曾行道来。
寒芦
刘敞（宋代）

虽居江上城，不识江边路。故移芦苇丛，粗慰江湖趣。

翠华侵砚芦，疏影入牖户。岁寒待尔共，好尚与时迕。

勿以比蒹葭，苍苍瘁白露。
可斋陈大卿政成暇蒐讨河渠为乡国长久虑开万
郑清之（宋代）

四明瀛海堧，大田沃多稼。
三江纳纳潦，九谷偏畏夏。
治水宜讲纳，时哉及閒暇。
方当暑如惔，孰谓晴可乍。
十雨非所忧，一暴良已怕。
东有钱湖浸，寒玉渺无价。
西有它山源，盈科通昼夜。
维此两支邑，厥田俱下下。
问之何因尔，水道无所舍。
河伯空望洋，旱魃巧乘罅。
缅思井田规，畎浍分溆汊。
培浚傥高深，怒潮敢雄跨。
官但督赋舆，谁肯趋田驾。
六辅能即功，百泉岂难壩。
愿言均此施，利泽侔造化。
尽复淮南陂，端可侪杜亚。
次韵荅吴兴黄伯成
张雨（元代）

行尽松阴黄叶株，三叉路口问茅庐。青山对语惟扪虱，落日催归独跨驴。

土木形骸嵇叔夜，波澜文字木玄虚。残年记得相存问，莫道天寒无鲤鱼。
感兴
宗衍（元代）

两桤当我门，昔种不盈把。十年各长大，我屋在其下。

风吹枝峥嵘，坏我屋上瓦。伐桤伤屋甚，小过且容舍。

樵儿驱之去，不去反怒嗔。岂不有曲直，但念是比邻。
八景胜概 其五 剑峡迟鸾
方凤（宋代）

峡中候帝子，青鸟空徘徊。搔首叩玄律，何当化鹤来。
新丰市
郭奎（元代）

过新丰，待沽酒，雪华当空大如手。断桥荒店无人烟，独有寒梅伴疏柳。

忆昔江东未搆兵，我亦曾经此地行。东家槌牛出新酿，西家开宴还吹笙。

春风步障千花锦，当垆美人劝客饮。形势虽非汉祖为，彷佛咸阳旧陵寝。

停骖慷慨怀马周，我欲濯发临清流。斗酒不可得，高兴良难酬。

着鞭遥指敬亭路，孤云日暮心悠悠。
初冬至淩江旅寓同何尚锡邝建弘何尚祯丘朝仰黄汝良月夜宴集
李英（清代）

短褐西风愧旅游，高歌一曲暂淹留。异乡尊酒论心夜，明月天涯作客秋。

驿路淩江双水合，望中庾岭片云浮。明朝又是梅关别，匹马斜阳处处愁。
老农十首 其二
曾协（宋代）

荷笠腰镰醉里回，和衣卧处息如雷。定无门外催租吏，赢得柴荆日晏开。
思归
戴复古（宋代）

躬耕海上奈无田，乍可经营买钓船。
未有人供令狐米，欲从鬼钓尉迟钱。
回头归路三千里，藉手还乡五百篇。
幸遇太平时节好，白云深处了残年。
梅下杂诗 其二
陈献章（明代）

向暖南枝已播诗，北枝向冷尚迟迟。肩舆欲过江门去，争得春风剪拂之。
戏效荆公作四首 其四
顾清（明代）

早寒信已严，颇得羔裘重。起开西楼钥，坐愁长河冻。

阳和逊重阴，飞雪积危栋。红炉照邻壁，蓝尾生怜送。

吴江万里天，媚景春如梦。
偈颂一百二十三首
释祖钦（宋代）

坐本无拘，何必曰放。
动静但见一如，日用自然虚旷。
鹊噪鸦鸣，一绿山青。
腾腾任运不知名，也是错认定盘星。
苏幕遮 夫子新安归云：郡女王叶奉亲甘旨，夫客死粤西，讣至，屏食而绝
蔡捷（清代）

万般思，无计奈。因甚当初、劝往天涯外。欲遂亲欢还自害。

百死关人、未足偿君债。

拜翁姑，辞糒粝。揩拭肝肠、好向湘江会。那管旌扬身后待。

许重芳名、青史如何载。
石林诸孙叶子云左手法二王逸迹不下右手
释居简（宋代）

桐轩法钟王，人鲜出其右。出奇左运腕，亦复龙蛇走。

悠然伸劲左，壮甚紫铁钮。番然变道古，古藤瘦牵纠。

轻墨蔓如缕，大者大如斗。故家翰墨场，有此擅场手。

星星满青镜，入眼未始有。四支同一初，视听有常守。

执捉与践履，造次各先后。云何互其用，落落便相偶。

犹来幽人心，囧囧净不垢。衡从一机透，众妙俱辐辏。

逢原盖自得，左右均去取。枝叶随根本，股肱副元首。

一身小天地，默窥元化母。
集唐绝句十首 其一
贾云华（宋代）

两行清泪语前流，千里佳期一夕休！倚柱寻思倍懊恨，寂寥灯下不胜愁。
十六字令 其三
洪炳文（清代）

眉。镇日含颦那个知。问夫婿，深浅入时宜。
芦苇江八咏·竹木梵钟
罗仲舒（宋代）

晨昏礼法供，击鼓齐七众。
堪笑木兰僧，饭了空声送。
浪淘沙
吕本中（宋代）

柳色过疏篱。花又离披。旧时心绪没人知。记得一年寒食下，独绪归时。

归后却寻伊。月上嫌迟。十分斟酒不推辞。将为老来浑忘却，因甚沾衣。
次韵景仁招宋温之职方小饮
苏辙（宋代）

高人两无事，相见辄倾怀。
时以酒相命，何妨心自斋。
灯期飞雪乱，春候苦寒乖。
不就颓然醉，难堪风且霾。
命江苏巡抚爱必达驰至行在问以徐州事
弘历（清代）

齐鲁如云麦望秋，忧心日夜在徐州。亟来更有畴咨事，首问吾民略息不。
秋日感事
释智圆（宋代）

满眼皆相识，论心自不同。
闲门扃夕照，败叶落西风。
往事全成梦，浮生渐觉空。
搘颐独无语，四壁响秋虫。
次韵和隰州李九使君见寄绝句
晁说之（宋代）

邂逅宫花春寂寂，相思塞草暮离离。
休信李广未封印，喜得青香赋小诗。
草堂寺
孙鳌（宋代）

双树轮囷五百年，开华结实两争妍。我来问道师知否，祖意元无法可传。
答烟萝隐者
谢翱（宋代）

月落烟雾动，遥知夜不眠。紫苔生水底，白发坐岩前。

野鹤下窥影，山人疑问年。微吟度小劫，劳赠远游篇。
翩翩者鹤贺吴子重闱荣寿三首 其三
黄佐（明代）

翩翩者鹤，鸣于菀林。其子和之，载好其音。念我重华，龙光是临。

天子万寿，言慰我心。有鹤翩翩，鸣于菀柳。其子从之，亦翯其首。

念我重华，锡此黄耇。言慰我心，天子万寿。
苦旱二首
强至（宋代）

垅上痿人卧槁苗，频年郡国诉诸朝。
雨师不为苍生起，只纵晴虹作旱妖。
九华山 其八
王十朋（宋代）

曾见齐山小九华，梦游缥缈羽人家。灵山面目忽相见，舟系梅根秋日斜。
闰九月九日幸总持寺登浮图应制
李乂（唐代）

清跸幸禅楼，前驱历御沟。还疑九日豫，更想六年游。

圣藻辉缨络，仙花缀冕旒。所欣延亿载，宁祗庆重秋。
雨后
杨公远（宋代）

沛然倾霔战骄阳，飒飒风来和晚凉。
吹散浮云澄玉宇，敲残枯叶堕银床。
韩敬檠擢用因书荐，班扇投閒被雨妨。
自此吟情辜不得，一秋景物要平章。
乐昌大滩
苏廷魁（清代）

乐昌六十滩，兹滩为巨擘。风雷万古忿，蛟龙不敢宅。

我来子月万，潦尽滩见脊。尚挟三泷流，争此五里石。

先声蓄高势，后劲接生力。滩师语约束，激昂赴大敌。

一舟方枝梧，数舟助嚄唶。屡挫气益厉，竞进劳未息。

下滩虎蓦坡，上滩蚁缘壁。朔风吹暮雨，并作寒威逼。

水宿今浃旬，江梅慰行客。
巴陵
欧阳玭（唐代）

孤城向夕原，春入景初暄。绿树低官舍，青山在县门。

楼台疑结蜃，枕席更闻猿。客路何曾定，栖迟欲断魂。
题故大学士蒋廷锡仿项圣谟摹韩滉五牛图仍用题韩滉画韵 其二
弘历（清代）

云海涛翻闹后閒，圣谟迹落有无间。张衡端是振奇士，水牯参馀立语艰。
颂古三十一首
释原妙（宋代）

灵山拈出一枝花，百万都来是作家。
惟有饮光犹未瞥，那堪眼里又添沙。
次韵戴禹功父子游灵隐
许景衡（宋代）

闻道飞来太怪生，薄游聊与问山名。陀罗布影于中好，笃耨飘香分外清。

猿在僧呼虽旧事，鹤鸣子和亦真情。晚来归路还潇洒，袅袅青烟十里城。
新月
刘攽（宋代）

稍见桑榆上，还沈河汉西。气凉知露白，天阔见星低。

静色馀帘额，回光射鸟栖。城乌偏可恨，到晓不休啼。
水调歌头 踏青
徐森（清代）

上巳春晖丽，匝路转香车。恰见秋千巷陌，人影绣旗遮。

行到小秋幽处，一带朱门水户，春在那人家。斗草隔墙女，笑脸映桃花。

溪流碧，村树绿，绕平沙。昼长人倦，慢敲僧院觅新茶。

吟罢岳阳霁景，望断谢秋烟色，归路斜阳斜。十里淡黄柳，和月乱栖鸦。
泮水荷香
陈思敬（清代）

悠然相对可忘言，指点沙鸥与水鸳。月下亭亭才伫立，风前落落自偏反。

扁舟轻载绿阴满，短袖时携香气温。胜地有怀频眺玩，未须采采涉江垠。
过玉山得雨溪涨重九怀马柳泉
钟芳（明代）

山溪易涨易为消，我到欣逢雨泽饶。旅馆暂停需晓霁，扁舟堪放趁秋涛。

重阳节近黄花好，野塞云寒白雁高。淮上达人回首远，一樽谁与醉香醪。
蕺山登高
高翥（宋代）

醉眼横斜看菊枝，又成客裹过佳期。
去年行路犹持酒，今日登高懒赋诗。
老泪怕从衣袖见，闲情但有帽檐知。
阿髯故国才归得，岁岁须来举一巵。
夜寻僧不遇（一作夜寻僧，僧游山未归）
于武陵（唐代）

数歇度烟水，渐非尘俗间。泉声入秋寺，月色遍寒山。

石路几回雪，竹房犹闭关。不知双树客，何处与云闲。
偈颂一百零二首
释慧远（宋代）

十月今朝又初一，丛林正值开炉日。
打斋卖饭也寻常，残杯冷炙谁能吃。
天无门，地无壁。
葫芦棚上种冬瓜，两手扶犁水过膝。
跳金圈，吞栗棘，
毡拍板对无孔笛。屈屈，
独脚山魈解双踢。去年冬裹无炭烧，
今年定是无火炙。饥时饥到眼睛黄，
穷时穷至赤骨力。
进之复有湘潭之役二诗见惜别意 其一
赵蕃（宋代）

岁尽君当又一归，开正我亦具征衣。祇今湖北地非远，异日江东书恐稀。

酬唱未能相数数，别离于此再依依。到家无事还宜早，柳弄色时梅片飞。
耿黄门读易帖赞
岳珂（宋代）

坚冰履霜，诲盗慢藏。
戒隳乎复隍，亡系乎苞桑。
一乎柔以御刚確其信于殊方。以是谋国，
迄于靖康。则读易之无一得，
盖公之所愧，殆非空言以成报章。
尚其监兹，前事不忘。
上清薛茂弘虞内翰以鹤斋号之为赋
张翥（元代）

羽人新得虞翁号，归筑衡茅并翠微。丹室有风鸣夜帐，斗坛多露湿秋衣。

画中昨者薛少保，华表当年丁令威。直拟身形鍊相似，玉笙吹上白云飞。
奉送韦中丞之晋赴湖南
杜甫（唐代）

宠渥徵黄渐，权宜借寇频。湖南安背水，峡内忆行春。

王室仍多故，苍生倚大臣。还将徐孺子，处处待高人。
和新市杂咏
赵希逢（宋代）

离愁别恨满沧洲，区马匆匆去莫留。
山尽回头人不见，齐云何日贮高楼。
喜迁莺·万缘多暇
佚名（宋代）

万缘多暇。便杖屦闲游，田园邻舍。雨笠风巾，鹑衣鹤骨，韬晦翠微峰下。眼底世情群扰，方外天机独霸。德风化。乐清虚恬淡，无为华夏。幽雅。云鹤驾。归去故园，莺燕吟王谢。水石清华，岩壑深远，高迈软红车马。千古是非成败，一枕烟霞溪野。妙哉也。这生涯欲卖，谁能酬价。
情诗
张华（魏晋）

游目四野外，逍遥独延伫。
兰蕙缘清渠，繁华荫绿渚。
佳人不在兹，取此欲谁与？
巢居知风寒，穴处识阴雨。
不曾远离别，安知慕俦侣？
重阳后一日作
赵蕃（宋代）

昨日重阳故作晴，今晨阴惨倍愁生。凭高已负登临约，展卷空馀赋咏情。

篱下菊香殊寂寞，瓶中桂影谩凄清。感今怀古无穷意，祇取村醪细细倾。
穷兔谣二首
司马光（宋代）

兔营三窟定何在，棘间堑底高邱巅。
却行百步方跃入，示免余踪留雪四。
少年何为无恻隐，解鹰纵犬薰以烟。
人言兔狡非兔狡，窘急偷生真可怜。
回至瓜洲献侍中
徐铉（宋代）

紫微垣里旧宾从，来向吴门谒府公。奉使谬持严助节，

登门初识鲁王宫。笙歌隐隐违离后，烟水茫茫怅望中。

日暮瓜洲江北岸，两行清泪滴西风。
元旦试笔
储巏（明代）

桃符题罢一传觞，却笑衰颜借酒光。人日草堂还得句，春风燕寝自凝香。

随阳候雁多成字，献岁寒梅已作行。满眼阳和开物象，海隅无地着冰霜。
予自七十始制生棺题曰归息庵而繫以辞
王弘诲（明代）

宇宙此蘧庐，循环自终始。梦觉总非真，瞬息通今古。
过东平州城
胡敬（清代）

入城才数里，行尽又荒郊。春浅树阴薄，路歧车辙交。

乱山迎马首，斜照入鞭梢。一宿投村店，风吹屋上茅。
罗五星善奕棋干诗
魏了翁（宋代）

少年不识棋，但见剥剥琢琢更相围。
有人指授予，冲关夺角劫相持。
少年不识星，但见腷腷膊膊还如棋。
亦有告予者，缩赢伏见元有期。
七年五溪读书暇，时把二事相悦怡。
久之剨然悟，是閒有数人不知。
三百六十一棋子，此是乾策藏其奇。
万有一千五百二十星，若以三十六乘之。
乘之既尽除坤策，恰与棋数无参差。
此理极精密，归后不相思。
罗生挟二长，过我沪之湄。
恍如著我五溪上，欲与之语无閒时。
此须静观乃有得，而我家住西山西。
生揣我，何时归。
孝宗明堂前朝献景灵宫八首 其八 文舞退、武舞进用《正安》。
郊庙朝会歌辞（宋代）

象德之成，有奕其舞。一弛一张，进旅退旅。嘒以管箫，和以镛鼓。

神其乐康，永锡多祜。
瓠岱里索题龙舟辞得十二绝 其三
王坤（清代）

十里波光净曲尘，牙旗锦帜各争新。东家女订西家女，桥上人看桥下人。
赠陈教授正仲
王十朋（宋代）

益友乎生所愿亲，南来深喜得斯人。渊源师杜真知体，人物如平岂久贫。

绛帐可能淹教育，掖垣便合掌丝纶。临行赠我五百字，楚璧隋珠未足珍。
乙亥九月二十七日接儿子江右书
金应澍（清代）

开缄不觉笑颜和，彭蠡匡庐次第过。慰我一言情最挚，忆爷心比忆儿多。
爬沙行
韩崶（清代）

保昌城外爬沙夫，有吏夜半来追呼。短衣赤脚水面走，被驱不异鸭与猪。

沙深一丈水一寸，爬沙要使船头进。沙坚陷船船顽钝，篙师柁师无权柄。

麾夫前进各奋发，排奡经时始兀兀。前者攫拿引臂猿，后者戴负缩头鳌。

二十人中老羸半，就中有女年十一。儿嬉跳踯逐队来，耳坠铜环额覆发。

细声蚯蚓强呀咻，瘦脚螳螂欲蹉跌。是时月落天昏黑，沙岸槎丫生怪石，失手戛撞吁莫测。

女兮女兮尔独非人子，我心怦怦尔休矣。娘馌爷耕尔代劳，尔纵努力力有几。

给以青钱饲以饵，亟归博尔爷娘喜，犹胜呱呱饥欲死。

香闺婉娩知几何，深藏未许风吹过，人生由命匪由他。
题邹一桂花卉二种 其一 垂丝海棠
弘历（清代）

扬猗别致总低垂，借助濛濛细雨披。设向杨家题小字，应为剪发感君时。
初夏即事
吕本中（宋代）

但见溪山如画里，不知它景是它乡。苦遭毒暑三年旱，预喜西它一榻凉。

俗事不须频到口，旧书何苦要撑肠。雨声只在芭蕉上，正与愁人作夜长。
第二十三册初发琼州道中恭怀本师
释今无（明代）

塞雪曾辽左，蛮烟复海南。风尘双短鬓，去住一征衫。

山向望中阔，书从梦里缄。道情偏自重，翘首见慈严。
挽李春叟
赵必象（宋代）

靖节有诗题晋号，德公无意入襄城。
蓬鬓早因时事白，荷衣不受{左去右刂}尘污。
夏日同陈仁甫陈公望游净业寺 其三
王弘诲（明代）

野色连城堞，香风暗芰荷。蝉声依树近，鸟语隔花多。

钟定分僧饭，芦深隐钓蓑。追欢吾意足，宁羡习池过。
答刘成父四愁诗
王令（宋代）

倦客维扬每自悲，有时双泪等闲垂。
眼前所识皆庸我，天下为忧可语谁。
把臂便嫌逢子晚，开縢乃见起予诗。
卷舒万彻吟千遍，此後多应手有胝。
送马雍古御史抚喻河西
揭傒斯（元代）

我皇属忧顾，君子得安居。孟春风且寒，遗子以修途。

四牡何翩翩，回首睇神都。我怀正纡郁，殽函忽已踰。

积雪被长峦，萎者何时苏。岿彼莲花峰，上出浮云衢。

白日皦以县，下视若玄墟。烟尘起西北，原野无定株。

行者中顾怀，居者念其庐。黄河汹东流，乃自昆崙渠。

四海岂不旷，切若肌与肤。亲贤远谗人，古以致康娱。

君子诚多才，乃用在驰驱。秦陇阻关塞，岁月浩已徂。

鞠躬尽明义，足为世所模。
寄题莫谦仲山居西楼二首 其一 山居
孙觌（宋代）

鱼盐市井富，冠盖车马路。生息自相吹，晨门黕如雾。

超然尘外自，硉兀见砥柱。汤汤海横流，自有安立处。

幻泡水上沤，空华草头露。一峰独苍然，岁寒但如故。

醉搴庭下花，吟绕池边树。便有山中臞，来随白云屦。
七月二十四日，以久不雨，出祷磻溪。是日宿
苏轼（宋代）

龛灯明灭欲三更，攲枕无人梦自惊。
深谷留风终夜响，乱山衔月半床明。
故人渐远无消息，古寺空来看姓名。
欲向磻溪问姜叟，仆夫屡报斗杓倾。
呈林子方运使四首 其三
赵蕃（宋代）

一代推人物，诸生赖楷模。高风虽莫并，盛德本非孤。

物望归台阁，官称复转输。澄清虽雅志，献纳政时须。
念奴娇
张倅（宋代）

榆烟新起，正清明节过，翠蓂九叶。欣会谪仙初度日，凤穴产真叶鷟。心肠琅琅，文章锦绣，看镜期勋业。暂居马帐，后知有赖先觉。
可想大器晚成，功名有志，未逊苏秦学。奈不在身先在子，果向秋风抟鹗。诗酒琴棋，风花雪月，养浩全真乐。寿觞五福，太公须遇文猩。
闻郑生死丰沛舟中二首 其一
李梦阳（明代）

短剑英雄气，孤舟疾病身。那知生别后，竟作死归人。

汴柳诗筒断，江花穗幔新。白头交谊者，洒泪向残春。
无题
范仲淹（宋代）

十口相将泛巨川，来时暖热去凄然。
关津若要知名姓，定是孤儿寡妇船。
阿几
张耒（宋代）

小儿名阿几，眉目颇疏明。
日来书案傍，学我读书声。
男儿事业多，何必学读书。
自古奇男子，往往羞为儒。
阿几笑谓爷，薄云无密雨。
看爷饥寒姿，儿岂合贵富。
翁家破箧中，惟有书与史。
教儿不读书，更欲作何事。
正朝诗
王氏（刘和妻）（魏晋）

稔冉冥机运，迅矣四节经。太族应玄律，青阳兆初正。
颂古一○一首 其四十四
释子淳（宋代）

月沉碧海龙非隐，雾锁苍梧凤不知。劫外森森无影木，垂阴自有未萌枝。
宫词 其九十一
周彦质（宋代）

冬候寒威凛未央，初欣至日乍迎长。退朝一曲升平乐，共进新阳万寿觞。
逍遥咏
宋太宗（宋代）

清静常清静，缘来尽可行。
道高麋鹿性，庸识岁年轻。
日昃相依势，花开触处明。
是非论巧拙，达外福苍生。
赞历代天师·第九代讳符字德信
白玉蟾（宋代）

上饶山水甲江南，一锡横飞欲结庵。
忽遇至人烟霭外，归来无语隐松岩。
吴。陆统
孙元晏（唐代）

将军身殁有儿孤，虎子为名教读书。

更向宫中教骑马，感君恩重合何如。
看花吟劝陈世则酒
沈周（明代）

花下一壶酒，人与花酬酢。树上百枝花，花对人婥妁。

昨日颜色百新鲜，今朝少觉不如昨。人若无花人不乐，花若无人花寂寞。

看花不是久远事，人生如花亦难托。去年花下看花人，今年已渐随花落。

花且开，酒且酌，催花鼓板挝芍药。醉他三万六千觞，我与花神作要约。
春晚课摘茶
陈著（宋代）

玉川子后是吾生，自课园中拾晚荣。
搀雨金芒排世好，饱春香瓣见天成。
不烦钲鼓腾山噉，剩有旗枪战酒兵。
凤舞赐团今绝想，只凭苦硬养幽清。
濠州七绝 逍遥台（庄子祠堂在开元寺，即墓
苏轼（宋代）

常怪刘伶死便埋，岂伊忘死未忘骸。
乌鸢夺得与蝼蚁，谁信先生无此怀。
偈颂五首
释了悟（宋代）

倒岳倾湫与麽来，小根魔子谩疑猜。
神驹一跃三千界，空说门前下马台。
朝中措 其三
周紫芝（宋代）

雨馀庭院冷萧萧。帘幕度微飙。鸟语唤回残梦，春寒勒住花梢。

鸟憀睡起，新愁黯黯，归路迢迢。又是夕阳时候，一炉沈水烟销。
羁旅翁行
李梦阳（明代）

自焚阙里手植桧，天下斯文忽坠地。锦衣使者日旁午，青衿冑坠时流涕。

霾风翩翩起白旐，五月黄尘暗天际。君不见河上羁旅翁，时乘此老遭拘绁。
次韵程泰之正字 其三
王十朋（宋代）

点缀工夫巧更奇，昆崙玉果半葳蕤。嗅梅咀雪欲肠断，况读高生人日诗。
宫词 其六十
周彦质（宋代）

瑶津亭榭俯池塘，芬馥氤氲杂众芳。永昼和风一披拂，近城分得禁园香。
记正月二十五日西湖之游十五首○
方回（元代）

一犁酥润万牛耕，饭碗人间系死生。
公子楼头赏春雨，杏花树上听新莺。
书怀
徐洪钧（清代）

读书贵神解，无事守章句。混茫万古心，每于故纸寓。

忆昔就傅时，端受卤莽误。年来发深省，颇领此中趣。

中夜每独坐，睒睒灯火聚。到眼初茫然，思力未能赴。

朗吟一再过，旨趣或流露。回环三夏馀，延缘得津路。

此时万籁寂，炯炯一心注。若距且若迎，倏尔忽来悟。

顿令千载人，精魄宛相遇。掩书起推窗，皎月挂高树。
秋日寄山中友人
司马光（宋代）

昨夜听秋风，霜崖几树红。
心随新雁去，宛至碧豀东。
对主搜渔钓，林岩今已空。
胡为执高节，憔翠久山中。
下第后作
时铭（清代）

七度金门策蹇驴，杏园消息竟何如。甘从东郭追商隐，不信《南华》是僻书。

失意事多心转淡，逢时技拙计全疏。曲江此日潜行处，怕遇春来下泽车。
无题
方恬（宋代）

蹇驴昨日雪蒙蒙，破帽呼舟古渡风。
吟得诗成还未吐，要留此景著胸中。
秋日东湖
葛绍体（宋代）

荻花风里桂花浮，万竹生云翠欲流。
谁拂半湖新镜面，飞来烟雨暮天愁。
巨济弟书梦求诗为赋古风云
郑刚中（宋代）

稽首叩微妙，下笔书符若风雨。又复沃之琼丘泉，过口腹肠如火煮。

临行戒以食腥秽，转首蘧然成栩栩。吾闻有梦皆想成，此梦怪奇非想取。

良由夙业种根净，故此通玄受真语。会当役使三足乌，倒景乘风见王母。

惟予堕入世网中，非孔非颜莫知祖。独知抱正禦魑魅，符篆常疑不吾补。

但留真火固脐下，每视丹砂贱于土。饥来得饱即快意，荼荠膻臊等甘苦。

那知好慕长生人，保练形神乃如许。因观侯梦悟昔非，叹恨此身殊椎鲁。

便寻金篦去眼膜，为汝他年看轻举。
大梁亭会李四栖梧作
韦应物（唐代）

梁王昔爱才，千古化不泯。至今蓬池上，远集八方宾。

车马平明合，城郭满埃尘。逢君一相许，岂要平生亲。

入仕三十载，如何独未伸。英声久籍籍，台阁多故人。

置酒发清弹，相与乐佳辰。孤亭得长望，白日下广津。

富贵良可取，朅来西入秦。秋风旦夕起，安得客梁陈。
迎春日偕河东君泛舟东郊作
钱谦益（清代）

罨画山城画舫开，春人春日探春来。帘前宿晕犹眠柳，镜里新妆欲笑梅。

花信早随簪鬓发，岁华徐逐荡舟回。绿尊红烛残年事，传语东风莫漫催。
偈颂一百二十三首
释普度（宋代）

虎岩岩下虎，咬人齿不露。
踞地坐眈眈，南北无行路。
翻身一掷更无踪，虚空拍掌须弥舞。
万象森罗，一时痛苦。
石人木人泪如雨。
次韵吉父食笋乳长句 其一
韩驹（宋代）

酪乳抨来自释宫，流膏散液竹萌中。我方厌苦饥虚病，公已深知识界空。
次金东园渔家杂咏 其六
杨公远（宋代）

两岸芦花飞雪絮，一江秋水接银河。平生不结荣华梦，只把青蓑当绮罗。
闲燕堂联句
秦观（宋代）

黄叶山头初带雪，绿波尊酒暂回春。
已闻璧月琼枝句，更看朝云暮雨人。
老丑红妆翻曲妙，喜逢佳客放怀新。
天明又出桃源去，仙境何时再问津。
念奴娇（余年十八寓符离，临行，作此词）
曾觌（宋代）

媚容素态，比群花、赢了风流颜色。昵枕低帏销受得，□□轻怜色惜。怎望如今，瓶沈簪折，蓦地成疏隔。□□夕雨，甚时重见踪迹。

门外暂泊兰舟，一行霜树，□一重山碧。泪眼相看争忍望，天际孤村寒驿。汴水无情，催人东去，去也添愁寂。鳞鸿方便，为人传个消息。
渔父家风
张元干（宋代）

八年不见荔枝红。肠断故园东。风枝露叶新采，怅望冷香浓。

冰风骨，玉开容。想筠笼。今宵归去，满颊天浆，更御冷风。
庚寅元日 其二
多隆阿（清代）

香薰小屋暖于春，静掩双扉远俗尘。家政宏规思率旧，文章花样喜从新。

大苏谑世惟谈鬼，小谢怜才更奖人。一卷经书读未尽，车声门外又粼粼。
奉和九月九日登慈恩寺浮图应制
萧至忠（唐代）

天跸三乘启，星舆六辔行。登高凌宝塔，极目遍王城。

神卫空中绕，仙歌云外清。重阳千万寿，率舞颂升平。
上丁郎中
敖陶孙（宋代）

仲章薛公十一鹤，季章李白诗百篇。
自我过都得地老，颇觉闽蜀堪同川，
今来划逢丁将军，秀杰万里来嶓岷。
箧中当自有行记，幸借天壁开嶙峋。
怀陈明敬
屈士燝（明代）

早春閒得听黄鹂，一卧空山寄所思。白社游踪成独往，朱台名籍与谁期。

斗间望气龙文合，楼上怀人羽盖迟。此日盈虚天莫问，好将消息达希夷。
曲江夜思
韩偓（唐代）

鼓声将绝月斜痕，园外闲坊半掩门。
池里红莲凝白露，苑中青草伴黄昏。
林塘阒寂偏宜夜，烟火稀疏便似村。
大抵世间幽独景，最关诗思与离魂。
书怀
释智圆（宋代）

一锡任西东，孤怀孰与同。
吟髭潜变白，人事旋成空。
秋阁闲看月，寒窗卧听鸿。
时将寂寥意，深夜寄丝桐。
老甚自咏二首 其二
陆游（宋代）

羡生常笑古人痴，俯仰那知迫耄期。镜里鬓无添白处，尊前颜有暂丹时。

客瞋终岁常称疾，儿讶经旬懒赋诗。枉却愁过强健日，身闲何往不熙熙。
高阳台
姚燮（清代）

密舸倚江，高楼控堞，远林红抹残霞。阑暑收时，牵牛篱角初花。

碧天如水星如絮，度银河、凉月些些。凭朱栏，风扇摇纨，露袖垂纱。

瓜灯翠泛秋樽酒，正四悬帘幕，并拨琵琶。蕖叶池生，香鸥小梦团沙。

还愁玉簟湘屏冷，卧听蛩、倚了听鸦。况今宵，座有羁人，顾影思家。
路出祝融背仰见上封寺遂登绝顶
张栻（宋代）

我寻西园路，径上上封寺。
竹舆不留行，及此秋容霁。
磴危霜叶滑，林空山果坠。
崇兰供清芬，深壑递幽吹。
不知山益高，但觉冷侵袂。
路回屹阴崖，突兀耸苍翠。
故应祸融尊，群峰拱而侍。
金碧虽在眼，勇往讵容憩。
绝顶极遐观，脚力聊一试。
昔游冰雪中，未尽登临意。
兹来天宇肃，举目净纤翳。
远迩地遁形，高低同一视。
永惟元化功，清浊分万类。
运行有机缄，浩荡见根柢。
此理复何穷，临风但三喟。
秋日金陵制幕书事
王同祖（宋代）

幕府秋来事更多，夜深犹自拟诸窠。
平安号火新来急，虏骑连宵已渡河。
颂十玄谈·尘异
释印肃（宋代）

万法泯时全体现，大似金刚经百练。
定光溶烁绝纤埃，只眼圆明何用见。
岩头石室
周笃棐（明代）

石室开峰上，山泉泻碧流。云深迷午径，斜日照松邱。
送王郎中 其十八
钱珝（唐代）

不识相如渴，徒吟子美诗。江清惟独看，心外更谁知。